Porsche Cayman

Η Porsche Cayman είναι ένα σπορ αυτοκίνητο, που παράγεται από τη γερμανική αυτοκινητοβιομηχανία Porsche, από το 2005. Το όνομα του μοντέλου προήλθε από το ομώνυμο είδος κροκόδειλου και όχι από τα Νησιά Κέιμαν. Από το 2016, βρίσκεται στην τρίτη γενιά της. Συχνά η Cayman θεωρείται λανθασμένα από το κοινό ως ο μικρότερος αδελφός της Porsche 911, αλλά στην πραγματικότητα η Cayman έχει στενή συγγένεια με την Porsche Boxster και είναι πολύ μικρότερη από την 911. Για την ακρίβεια, η Cayman είναι ένα coupé που έχει προέλθει από το λίγο φθηνότερο roadster Porsche Boxster.

 Αρχικά εισήχθη μόνο στην έκδοση Cayman S, το φθινόπωρο του 2005, με σκοπό να γεφυρώσει το χάσμα μεταξύ της «εισαγωγικής» Porsche Boxster και της Porsche 911. Στην πραγματικότητα, η Cayman coupé βασίστηκε στην Porsche Boxster δεύτερης γενιάς (987), που είχε εισαχθεί και κυκλοφορήσει το 2004. Η πιο εμφανής εξωτερική διαφορά μεταξύ της Boxster και της Cayman, είναι η σταθερή οροφή (με τρίτη πίσω πόρτα) της Cayman. Τα μοντέλα διακρίνονται επίσης και από ένα διαφορετικό μπροστινό προφυλακτήρα και στόμια εισαγωγής αέρα στα πλαϊνά. Η αρχική έκδοση Cayman S βασιζόταν τεχνικά στην Boxster S. Η Cayman S έφερε έναν 6-κύλινδρο κινητήρα μπόξερ 3.4 λίτρων, ισχύος 295 hp και με ροπή 340 N·m, επιτυγχάνοντας έτσι τελική ταχύτητα 275 km/h, ενώ το συνολικό της βάρος ήταν 1.340 κιλά. Σύντομα προστέθηκε και ένα βασικό μοντέλο, γνωστό ως Cayman σκέτο. Ο κινητήρας του ήταν 2.7 λίτρων 6-κύλινδρος boxer και απέδιδε ισχύ 245 hp και ροπή 273 N·m. Με το μηχανικό αυτό σύνολο, η επιτάχυνση 0-100 km/h ερχόταν σε 6,1 δευτερόλεπτα. Ταυτόχρονα με την εισαγωγή της Cayman, οι κινητήρες της Boxster / Boxster S αντικαταστάθηκαν από αυτούς της Cayman / Cayman S. Στις 21 Φεβρουαρίου 2009, εισήχθη η δεύτερη γενιά της Cayman, αν και οι εξωτερικές αλλαγές ήταν μικρές. Για την ακρίβεια, τοποθετήθηκαν νέοι προβολείς, εμπνευσμένοι από αυτούς της Porsche Carrera GT, τα φώτα ομίχλης μετακινήθηκαν και εξοπλίστηκαν με φώτα LED (Δίοδοι εκπομπής φωτός), ενώ και τα πίσω φώτα έγιναν πιο δυναμικά. Οι σημαντικότερες βελτιώσεις, ωστόσο, είχαν γίνει κάτω από το καπό. Ο κυβισμός του κινητήρα της βασικής έκδοσης της Cayman αυξήθηκε από 2.7 σε 2.9 λίτρα, με συνεπακόλουθη αύξηση της ισχύος του από 245 hp σε 265 hp και της μέγιστης ροπής στα 300 N·m, με την επιτάχυνση 0-100 km/h να έρχεται σε μόλις 5,8 δευτερόλεπτα. Παράλληλα, ο κινητήρας 3.4 λίτρων της Cayman S επαναρυθμίστηκε από τους 295 hp στους 320 hp και σε ροπή στα 370 N·m, επιτυγχάνοντας επιτάχυνση 0-100 km/h σε μόλις 5,2 δευτερόλεπτα. Και οι δύο εκδόσεις, Cayman και Cayman S, διατήρησαν ένα πλεονέκτημα επιπλέον 10 hp έναντι των συγγενικών Boxster και Boxster S. Ταυτόχρονα, η Porsche εισήγαγε το 7-τάχυτο κιβώτιο ταχυτήτων διπλού συμπλέκτη, που ονομάζει PDK, στην Cayman. Χάρη στον διπλό συμπλέκτη, η νέα Cayman ήταν πλέον κατά πολύ ταχύτερη από τον προκάτοχό της. Ειδικότερα με το νέο κιβώτιο ταχυτήτων PDK, σε συνδυασμό με το σύστημα Launch Control (σύστημα ελέγχου για ταχύτερη εκκίνηση), η επιτάχυνση 0-100 km/h στην ισχυρότερη έκδοση Cayman S ερχόταν σε μόλις 4,8 δευτερόλεπτα. Οι μηχανικοί της Porsche είχαν λάβει σχετική μέριμνα, έτσι ώστε οι νέοι κινητήρες να μην είναι μόνο πιο ισχυροί, αλλά και πιο αποτελεσματικοί. Για περαιτέρω διευκόλυνση στον χειρισμό του αυτοκινήτου, υπήρξαν επίσης σημαντικές βελτιωτικές επεμβάσεις και στο σύστημα διεύθυνσης, όπως και στο πλαίσιο. Porsche Boxster Deiss, Jutta· Brummer, Elmar· Schloz, Reiner (2006). Porsche Cayman: Thrill of the Chase. St. Paul, MN, USA: Motorbooks International. ISBN 9780760325810. —————— (2017). Porsche Boxster & Cayman: The 987 Series 2005 to 2012. Dorchester, Dorset, UK: Veloce Publishing. ISBN 9781787110816. —————— (2023). Porsche Boxster & Cayman: The 981 Series 2012 to 2016. Dorchester, Dorset, UK: Veloce Publishing. ISBN 9781787117938. Morgan, Peter (2007). Porsche Boxster and Cayman: all models 1996 to 2007. Ultimate Buyers' Guide. Marlborough, Wiltshire, UK: PMM Books. ISBN 9780954999063. Streather, Adrian (2012). Porsche 987 Boxster & Cayman: 1st Generation model years 2005 to 2009 Boxster, Boxster S, Boxster Spyder, Cayman & Cayman S. The Essential Buyer's Guide series. Dorchester, Dorset, UK: Veloce Publishing. ISBN 9781845844240. ———————— (2017). Porsche 987 Boxster & Cayman: 2nd generation model years 2009 to 2012. The Essential Buyer's Guide series. Dorchester, Dorset, UK: Veloce Publishing. ISBN 9781787110663. ———————— (2017). Porsche 981 Boxster & Cayman: model years 2012 to 2016. The Essential Buyer's Guide series. Dorchester, Dorset, UK: Veloce Publishing. ISBN 9781787110694. Tipler, Johnny (2016). Porsche Boxster and Cayman: The Complete Story. Ramsbury, Marlborough, UK: The Crowood Press. ISBN 9781785002113. Cayman models at Porsche's website